
Άλιμος, 3 Σεπτεμβρίου 2026

ΚΑΛΗ ΚΑΙ ΑΓΩΝΙΣΤΙΚΗ ΣΧΟΛΙΚΗ ΧΡΟΝΙΑ!

Το ΔΣ της ΕΛΜΕ Νότιας Αθήνας καλωσορίζει τους/τις νεοδιόριστους/ες συναδέλφους/φισσες και τους/τις αναπληρωτές/τριες που έρχονται στα σχολεία της περιοχής μας! Ευχόμαστε σε όλους/ες τους/τις συναδέλφους/φισσες, τους μαθητές και τις μαθήτριες, τους γονείς και τους/τις εργαζόμενους/ες στα σχολεία καλή και δημιουργική σχολική χρονιά, με υγεία και δύναμη!
Η νέα σχολική χρονιά ξεκινά μέσα σε ένα γνώριμο τοπίο. Η κυβέρνηση, επιχειρεί να παρουσιάσει την εικόνα ότι «όλα είναι έτοιμα» για το πρώτο κουδούνι. Η πραγματικότητα όμως που βιώνουμε εκπαιδευτικοί, μαθητές και λαϊκές οικογένειες είναι διαφορετική. 
Συναδέλφισσες και συνάδελφοι,
· Μισθοί καθηλωμένοι, μακριά από τις ανάγκες. Ο/Η νεοδιόριστος/η εκπαιδευτικός καλείται να βρει σπίτι, να μετακινηθεί, να συντηρήσει την οικογένειά του/της με 814 ευρώ εισαγωγικό μισθό. Χιλιάδες συνάδελφοι/φισσες αναγκάζονται να αναζητήσουν δεύτερη δουλειά. Την ίδια στιγμή, η κυβέρνηση και οι θεσμοί της αρνούνται ακόμη το δίκαιο αίτημα για την επαναφορά του 13ου και 14ου  μισθού. 

· Η νέα σχολική χρονιά ξεκινά με χιλιάδες κενά εκπαιδευτικών. Οι περίφημοι 10.000 διορισμοί περιορίστηκαν τελικά στους 5.000, οι οποίοι μετά βίας καλύπτουν τις συνταξιοδοτήσεις. Πέρσι, για να καλυφθούν τα κενά επιβλήθηκαν υποχρεωτικές υπερωρίες σε δεκάδες συναδέλφους. Φέτος, παρά τα χιλιάδες βεβαιωμένα κενά και ενώ οι διορισμοί είναι οι μισοί, η κυβέρνηση ανακοινώνει ουσιαστικά τον ίδιο αριθμό προσλήψεων αναπληρωτών/τριών.
· Μέσα στο καλοκαίρι το Υπουργείο προχώρησε σε σε όλη την Ελλάδα σε συμπτύξεις, κλεισίματα τμημάτων και σε καταργήσεις τμημάτων στα ΕΠΑΛ. Οι μαθητές μας στοιβάζονται σε τμήματα των 25, 26, 27 και 28 μαθητών, ακόμη και όταν ανάμεσά τους υπάρχουν παιδιά με μαθησιακές δυσκολίες ή/και αναπηρίες. Οι μαθητές μας όμως δεν είναι αριθμοί. 
· Η χρηματοδότηση των σχολικών μονάδων γίνεται με το σταγονόμετρο ενώ τα σχολικά κτίρια εξακολουθούν να αντιμετωπίζουν σοβαρά προβλήματα. Η ουσιαστική συντήρηση παραμένει ζητούμενο, ενώ οι όποιες παρεμβάσεις περιορίζονται σε ελάχιστες και αποσπασματικές εργασίες, κυρίως εξωτερικού καλλωπισμού. 
· Χιλιάδες γονείς θα κληθούν και φέτος να βάλουν βαθιά το χέρι στην τσέπη για τις ανάγκες των παιδιών τους, την ώρα που η «δημόσια και δωρεάν Παιδεία» γίνεται όλο και πιο ακριβή για τη λαϊκή οικογένεια.
Συναδέλφισσες και συνάδελφοι,
Η κυβέρνηση μας λέει για ακόμη μια φορά ότι για όλα αυτά «δεν υπάρχει δημοσιονομικός χώρος», ότι οι παροχές πρέπει να είναι «κοστολογημένες» και ότι «δεν υπάρχουν λεφτόδεντρα». Μόνο που τελικά στον κόφτη των «δημοσιονομικών αντοχών» μπαίνουν πάντα οι δικές μας ανάγκες και οι ανάγκες των μαθητών μας. Για την «οικονομία» τους όμως υπάρχουν χρήματα: 
· 12,1 δισ. ευρώ καθαρά κέρδη για τις εισηγμένες στο Χρηματιστήριο επιχειρήσεις μέσα σε έναν χρόνο, 6,1 δισ. ευρώ μερίσματα για τους μετόχους τους
· 7 δισ. ευρώ για ΝΑΤΟϊκές δαπάνες το 2026
· φοροαπαλλαγές, επιδοτήσεις και προνόμια για εφοπλιστές, τραπεζίτες και βιομηχάνους.
Αποδεικνύεται λοιπόν ότι λεφτά υπάρχουν, αλλά δεν κατευθύνονται στις ανάγκες του λαού, των εκπαιδευτικών και των μαθητών. Κατευθύνονται στις ανάγκες της κερδοφορίας των μεγάλων επιχειρηματικών ομίλων και στους πολεμικούς σχεδιασμούς του ΝΑΤΟ.
Δεν θα αποδεχτούμε την κοροϊδία των δήθεν «παροχών» και των pass. Απαιτούμε να μπορούμε να ζούμε σαν άνθρωποι και να κάνουμε τη δουλειά μας σαν παιδαγωγοί. Δεν αποδεχόμαστε έναν νέο εξεταστικό μαραθώνιο στο σχολείο, με το λεγόμενο «Εθνικό Απολυτήριο», που θα μετατρέψει ακόμη περισσότερο το σχολείο σε εξεταστικό κέντρο. Διεκδικούμε ένα σχολείο που να μορφώνει και να μην εξοντώνει.

Συνάδελφοι, συναδέλφισσες, 

το Δ.Σ. της ΕΛΜΕ Νότιας Αθήνας απευθύνει κάλεσμα ενότητας και αγώνα. Πιστεύουμε βαθιά ότι μέσα από τη συλλογική δράση μπορούμε να υπερασπιστούμε το δικαίωμα στη μόρφωση και την αξιοπρεπή εργασία.

Συνεχίσουμε όλοι/ες μαζί, διεκδικούμε:

· Αυξήσεις στους μισθούς, επαναφορά 13ου και 14ου μισθού. Ακώλυτη μισθολογική εξέλιξη ανά διετία, με προσμέτρηση της παγωμένης διετίας 2016–2017. Επίδομα ενοικίου, εξασφάλιση αξιοπρεπών συνθηκών διαβίωσης για όσους/ες εργάζονται μακριά από τον τόπο κατοικίας τους για να στηρίζουν τη δημόσια εκπαίδευση. 

· Εξίσωση όλων των δικαιωμάτων μονίμων και αναπληρωτών, άμεση μονιμοποίηση όλων των αναπληρωτών.

· Υπογραφή Συλλογικής Σύμβασης Εργασίας που θα κατοχυρώνει τα εργασιακά και μισθολογικά μας δικαιώματα.

· Κάλυψη όλων των πραγματικών κενών πριν από την έναρξη της σχολικής χρονιάς, χωρίς περικοπές και «μαγειρέματα».

· Γενναία αύξηση της χρηματοδότησης της εκπαίδευσης και μείωση του αριθμού των μαθητών ανά τμήμα. Έγκριση όλων των λεγόμενων ολιγομελών τμημάτων. Ουσιαστική συντήρηση και ασφάλεια των σχολείων, επανασύσταση του ΟΣΚ και ουσιαστικό αντισεισμικό έλεγχο όλων των σχολικών κτιρίων. 
· Όχι στον εξεταστικό μαραθώνιο και στο «Εθνικό Απολυτήριο». Σχολείο που να μορφώνει και όχι να εξοντώνει.

· Όχι στην αντιεκπαιδευτική αξιολόγηση και την κατηγοριοποίηση των σχολείων και των εκπαιδευτικών. Να παρθούν πίσω όλες οι διώξεις και τα πειθαρχικά για συνδικαλιστική δράση. Το δικαίωμα στην απεργία είναι αδιαπραγμάτευτο.

· Έξω η Ελλάδα από τον πόλεμο. Ούτε ένα ευρώ για τις ανάγκες του ΝΑΤΟ και τους πολεμικούς σχεδιασμούς του.
[image: image1.png]Συναδέλφισσες και συνάδελφοι, απέναντι στην πολιτική που θεωρεί τις ανάγκες μας «κόστος» και τα δικαιώματά μας «δημοσιονομική δαπάνη», η απάντησή μας είναι η συλλογική οργάνωση και ο αγώνας.
Καλούμε όλους/ες τους/τις συναδέλφους/φισσες, να γραφτούν μέλη στην ΕΛΜΕ Νότιας Αθήνας, να συμμετέχουν ενεργά στη ζωή και τη δράση του σωματείου. Για όλα τα ζητήματα που απασχολούν να μην διστάσετε να έρθετε σε επαφή με τα μέλη του ΔΣ της ΕΛΜΕ. Καλούμε τους Συλλόγους Διδασκόντων να ορίσουν συνδέσμους με την ΕΛΜΕ, ώστε να διευκολύνεται η άμεση αμφίδρομη ενημέρωση για όλα τα ζητήματα.  

Τα στοιχεία επικοινωνίας της ΕΛΜΕ Νότιας Αθήνας:

https://www.elmenotiasathinas.gr
email: elme.notias.athinas@gmail.com 

Η ΕΛΜΕ Νότιας Αθήνας θα συνεχίσει να βρίσκεται μπροστά στους αγώνες για ένα σχολείο που θα καλύπτει τις ανάγκες των μαθητών μας και για δουλειά με αξιοπρέπεια και ζωή με δικαιώματα.
Μαζί συνεχίζουμε για ένα σχολείο που να καλύπτει τις ανάγκες των μαθητών και για δουλειά με αξιοπρέπεια. Μέσα από τις Συλλογικές μας Διαδικασίες (Γενική Συνέλευση, συσκέψεις, τοπικές κινητοποιήσεις) ετοιμάζουμε απεργιακή απάντηση στην αντιλαϊκή πολιτική. Η ΕΛΜΕ νότιας Αθήνας συμμετέχει στο μεγάλο συλλαλητήριο στη ΔΕΘ στις 5 Σεπτέμβρη, 

Να γίνει η οργή και η αγανάκτησή μας δύναμη αγώνα!

Όλοι και όλες στο συλλαλητήριο της ΔΕΘ στις 5 Σεπτέμβρη!

